Eile, samal ajal kui ma õhtusööki manustasin (kas teil on ka kuumaga nii, et kõik maitseb kohutavalt?), keeras vanaema oma toas Monaco pulmad lahti. Mul hakkas toit suus ringi käima. Ma ei tea kes need klounid olid, kes seda hardalt  kommenteerisid, aga nende igast sõnast tilkus õlist lipitsemist ja kristallselget arusaama, et tegu on ikka väga eriliste ja tavainimestest oluliselt paremate inimestega. Vist isegi keegi ohkis harda imetlusega, et see Albert ju isegi lausa sööb saia - nagu meie, tavainimesed! Kiikasin siis üle ukse - ekraanil oli suvaline kiilanev paksmagu (ilmselt ta sööb siis palju saia), kui talt see uhke ülikond seljast ära võtta ja Bock pihku anda, siis võiks vabalt teiste samasuguste sekka istuma panna ja ei saaks enam üldse aru,  kes siin see prints on. Ngh. Maailma kõige väiksema riigi (ma Vatikani ei peagi päris riigiks vist), kahe ruutkilomeetrise maalapikese, printsike ning mingisugused klounid telekas oigamas ning sinivere ees pugemas.